CELEX: 32022D0081
Language: ro
Date: 2022-01-18 00:00:00
Title: Decizia de punere în aplicare (UE) 2022/81 a Consiliului din 18 ianuarie 2022 de modificare a Deciziei de punere în aplicare 2009/1008/UE de autorizare a Republicii Letonia în vederea aplicării în continuare a unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată

20.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 13/49
               
            
         DECIZIA DE PUNERE ÎN APLICARE (UE) 2022/81 A CONSILIULUI
         din 18 ianuarie 2022
         de modificare a Deciziei de punere în aplicare 2009/1008/UE de autorizare a Republicii Letonia în vederea aplicării în continuare a unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia 2006/42/CE a Consiliului (2) Letonia a fost autorizată să aplice, până la 31 decembrie 2009, o măsură specială de derogare de la articolul 21 alineatul (1) litera (a) din Directiva 77/388/CEE (3), constând în desemnarea destinatarului drept persoana căreia îi revine obligația plății taxei pe valoarea adăugată (TVA) pentru furnizarea de lemn sau prestarea de servicii conexe. Prin Decizia de punere în aplicare 2009/1008/UE a Consiliului (4), Letonia a fost autorizată, prin derogare de la articolul 193 din Directiva 2006/112/CE, să desemneze în continuare destinatarul lemnului sau al serviciilor conexe drept persoana căreia îi revine obligația plății TVA în cazul tranzacțiilor de pe piața lemnului, până la 31 decembrie 2012 (denumită în continuare „măsura specială”). În urma unor prelungiri succesive, această autorizație expiră la 31 decembrie 2021 (5).
                  
               
                     (2)
                  
                  
                     Prin scrisoarea înregistrată de Comisie la 4 aprilie 2021, Letonia a solicitat autorizația de a aplica în continuare măsura specială. Odată cu scrisoarea respectivă, Letonia a transmis un raport privind aplicarea măsurii speciale.
                  
               
                     (3)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisori datate 9 august 2021, și Spania prin scrisoarea din 10 august 2021, cu privire la cererea transmisă de Letonia. Printr-o scrisoare din data de 10 august 2021, Comisia a informat Letonia că deține toate informațiile necesare pentru evaluarea cererii.
                  
               
                     (4)
                  
                  
                     Potrivit Letoniei, piața lemnului, care este unul dintre cele mai importante sectoare ale economiei sale, este deosebit de sensibilă la frauda în domeniul TVA, deoarece este dominată de un număr mare de mici operatori locali și furnizori individuali. Natura pieței și a întreprinderilor implicate a condus la fraude în domeniul TVA, considerate de autoritățile fiscale letone ca fiind dificil de controlat. Pentru a combate acest abuz, autoritățile fiscale letone au introdus mecanismul de taxare inversă pentru plata TVA în cazul tranzacțiilor cu lemn, care s-a dovedit a fi foarte eficace și a redus semnificativ frauda de pe piața respectivă, potrivit raportului prezentat de Letonia.
                  
               
                     (5)
                  
                  
                     În general, măsurile speciale de derogare se acordă pe o perioadă limitată, pentru a se putea evalua dacă măsura specială este adecvată și eficace. Măsurile speciale de derogare acordă statelor membre timpul necesar pentru a introduce alte măsuri convenționale la nivel național pentru a monitoriza circulația materialelor, plata TVA și respectarea obligațiilor de către persoanele impozabile, prin care s-ar aborda problema respectivă până la expirarea măsurii speciale, făcând astfel inutilă prelungirea măsurii speciale. O derogare care permite utilizarea mecanismului de taxare inversă se acordă numai în mod excepțional pentru anumite domenii unde se observă fraude și constituie un mijloc de ultimă instanță. Prin urmare, înainte de expirarea prelungirii măsurii speciale prevăzute în prezenta decizie de punere în aplicare, Letonia ar trebui să pună în aplicare alte măsuri convenționale de combatere și prevenire a fraudei în materie de TVA pe piața lemnului, astfel încât să nu mai fie necesară o altă prelungire a măsurii speciale.
                  
               
                     (6)
                  
                  
                     Prin urmare Letonia ar trebui să fie autorizată să aplice măsura specială doar până la 31 decembrie 2024.
                  
               
                     (7)
                  
                  
                     Pentru a se evita efectele perturbatoare, Letoniei ar trebui să i se permită să aplice măsura specială fără întrerupere. Prin urmare, autorizația solicitată ar trebui să se acorde cu efect de la 1 ianuarie 2022, pentru a asigura continuitatea în raport cu dispozițiile anterioare aplicabile în temeiul Deciziei de punere în aplicare 2009/1008/UE.
                  
               
                     (8)
                  
                  
                     Măsura specială nu va avea un impact negativ asupra resurselor proprii ale Uniunii provenind din TVA.
                  
               
                     (9)
                  
                  
                     Prin urmare, Decizia de punere în aplicare 2009/1008/UE ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 2 din Decizia de punere în aplicare 2009/1008/UE se înlocuiește cu următorul text:
            
               
                  „Articolul 2
                  Prezenta decizie se aplică până la 31 decembrie 2024.”
               
            
         
         
            Articolul 2
            Prezenta decizie produce efecte de la data notificării sale.
         
         
            Articolul 3
            Prezenta decizie se adresează Republicii Letonia.
         
         
            Adoptată la Bruxelles, 18 ianuarie 2022.
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  JO L 347, 11.12.2006, p. 1.
         
            (2)  Decizia 2006/42/CE a Consiliului din 24 ianuarie 2006 privind autorizarea Letoniei în vederea aplicării în continuare a unei măsuri de derogare de la dispozițiile articolului 21 din A șasea Directivă 77/388/CEE a Consiliului privind armonizarea legislațiilor statelor membre referitoare la impozitele pe cifra de afaceri (JO L 25, 28.1.2006, p. 31).
         
            (3)  A șasea Directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri - sistemul comun al taxei pe valoarea adăugată: baza unitară de evaluare (JO L 145, 13.6.1977, p. 1).
         
            (4)  Decizia de punere în aplicare 2009/1008/UE a Consiliului din 7 decembrie 2009 de autorizare a Republicii Letonia în vederea aplicării în continuare a unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (JO L 347, 24.12.2009, p. 30).
         
            (5)  Decizia de punere în aplicare (UE) 2018/2006 a Consiliului din 11 decembrie 2018 de modificare a Deciziei de punere în aplicare 2009/1008/UE de autorizare a Republicii Letonia în vederea aplicării în continuare a unei măsuri de derogare de la dispozițiile articolului 193 din Directiva 2006/112/CE privind sistemul comun al taxei pe valoarea adăugată (JO L 322, 18.12.2018, p. 20).